Welcome to Daily News .:. Dikgang - Komiti ya ditlhabololo e dumelane go gweba ka ditena
Home » News » Dikgang » Komiti ya ditlhabololo e dumelane go gweba ka ditena
Komiti ya ditlhabololo e dumelane go gweba ka ditena
Ba komiti ya ditlhabololo tsa motse wa Mookane mo kgaolong-potlana ya Mahalapye ba dumalane le mogopolo wa go dira ditena tse madi a tsone a tlaa dirisiwang go tlhabolola matlo a VDC.
Modulasetilo wa komiti ya ditlhabololo tsa motse, Rre Oagile Mofokeng, o boletse mo potsolotsong le BOPA gore tumalano eo, e dirilwe mo phuthegong e mo go yone komiti e neng e sekaseka ditiro tse di tlaa dirwang mo ngwageng wa madi wa 2018/2019 ka madi a a abelwang dikgaolo tsa botlhophi tsa bopalamente.
A re maikaelelo a go simolola kgwebo ya go dira ditena ke tsela nngwe ya go batla madi a komiti e ka a dirisang go tlhabolola matlo a a hirisiwang ke badirelapuso ka go a tsenya motlakase le metsi gammogo le go shafatsa a magologolo.
Rre Mofokeng o tlhalosa fa mengwe ya megopolo e e dumalanweng e le wa go kopa setsha mo go ba lekgotlana la kabo ditsha mo Mahalapye se ba tlaa se dirisang go agela mapodisi matlo a boroko mo go sone.
Mabapi le dikgang tse dingwe, Rre Mofokeng o tlhalositse fa a itumelela go tsweledisiwa ga tiro ya go dirwa ga tsela e e tshwaraganyang Mookane le metse ya Dibete, Mmaphashalala, Dovedale, Makwate le
Machaneng e e ntseng e emisitswe go dirwa mo lebakeng le le ka tshwarang kgwedi.
A re tsela eo, e e tlaa tshelwang sekontere, e ne ya emisiwa go dirwa ka nakwana morago ga gore ba komiti ya ditlhabololo tsa motse wa Leshibitse kwa kgaolong ya Kgatleng ba supe ngongorego ya gore ga ba a rerisiwa ka go dirwa ga tsela eo le ntswa e le bone ba neetsweng setlankana sa go dupa ditswammung mo tikologong eo. Bokhutlo
Author	:	Mojaboswa Jabeng